# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL**  | **Diweddariad am Barodrwydd ar gyfer Haint Cytras I o Frech M** |
| **DYDDIAD**  | **17 Medi 2024** |
| **GAN** | **Jeremy Miles AS, Ysgrifennydd y Cabinet dros Iechyd a Gofal Cymdeithasol**  |

Mae'r datganiad ysgrifenedig hwn yn rhoi diweddariad pellach ynglŷn â sut mae Llywodraeth Cymru yn ymateb i'r brigiad o achosion o gytras I o frech M yn Affrica a'r paratoadau sy'n cael eu rhoi ar waith yng Nghymru, rhag ofn y bydd unrhyw achosion yn cael eu canfod yma. Mae'n rhoi diweddariad pellach i'r llythyr a anfonwyd at holl Aelodau'r Senedd gan Ysgrifennydd y Cabinet dros Iechyd a Gofal Cymdeithasol ar 23 Awst.

Mae dau gytras (mathau) hysbys o'r feirws brech M, sef cytras I a chytras II. Mae'r naill a'r llall yn cynnwys is-gytras a ac is-gytras b. Yn hanesyddol, dim ond yn Cameroon, Gweriniaeth Canolbarth Affrica, Gweriniaeth Ddemocrataidd y Congo, Gabon a Gweriniaeth Congo yr adroddwyd am achosion o gytras I o frech m.

Ond yn ystod y mis diwethaf, adroddwyd am fwy na 100 o achosion a gadarnhawyd mewn labordy o gytras Ib o frech M mewn pedair gwlad sy'n gyfagos i Weriniaeth Ddemocrataidd y Congo nad ydynt wedi adrodd am achosion o frech M o'r blaen – Burundi, Kenya, Rwanda ac Wganda. Mae adroddiadau wedi awgrymu bod haint cytras I yn fwy difrifol na'r haint cytras II sefydledig, sydd wedi bod mewn cylchrediad ledled y byd yn ystod y blynyddoedd diwethaf.

Ym mis Awst 2024, adroddwyd am achosion o haint cytras Ib o frech M y tu allan i Affrica am y tro cyntaf, yn Sweden a Gwlad Thai. Yn y ddau achos, roedd cysylltiad â gwledydd Affrica sydd â brigiad o achosion o haint cytras I o frech M.

Mewn ymateb i ymchwydd mewn achosion o haint cytras I o'r feirws brech M, datganodd Sefydliad Iechyd y Byd ei fod yn Argyfwng Iechyd Cyhoeddus o Bryder Rhyngwladol.

Hyd yma, nid oes unrhyw achosion o haint cytras I o frech M wedi'u cofnodi yn y Deyrnas Unedig. Fodd bynnag, o ystyried y twf mewn achosion ledled Affrica, mae angen i ni fod yn barod ar gyfer y posibilrwydd y bydd achosion yn cyrraedd y DU. Mae gan y GIG ac asiantaethau iechyd cyhoeddus y DU systemau profedig ar waith i ganfod, rheoli a thrin afiechydon newydd a heintus, gan gynnwys brech M. Arweiniodd hyn at ganfod yr achosion cyntaf o haint cytras II o frech M yn y DU yn 2018, eu rheoli, a'u trin, a rheoli'r brigiad o achosion yn 2022 trwy frechu.

Rydym yn gweithio'n agos gydag Iechyd Cyhoeddus Cymru (ICC), Asiantaeth Diogelwch Iechyd y DU (UKHSA), a llywodraethau eraill y DU a'r GIG i baratoi ar gyfer achosion o haint cytras I o frech M yn y DU.

Ynghyd ag Iechyd Cyhoeddus Cymru, rydym wedi bod yn gweithio gyda llywodraethau eraill y DU i ddatblygu'r mecanweithiau i adnabod teithwyr sydd wedi bod ar hediad lle mae amheuaeth o glefyd trosglwyddadwy, fel brech M. Mae canllawiau a chyngor wedi'u rhoi i bob teithiwr sy'n cyrraedd y DU ar hediadau uniongyrchol o'r gwledydd yr effeithir arnynt.

Gan ddilyn egwyddorion *Cynllun Rheoli Achosion Clefydau Trosglwyddadwy Cymru*, rydym wedi sefydlu trefniadau goruchwylio polisi ac mae Iechyd Cyhoeddus Cymru yn sefydlu gweithgareddau cydlynu cenedlaethol ar draws Cymru i fonitro ac ymateb pe bai achos yn cael ei nodi yn y DU.

Mae'r gweithgareddau parodrwydd yn cynnwys:

* Sesiwn friffio gan Iechyd Cyhoeddus Cymru i roi gwybod i weithwyr proffesiynol y GIG am y diffiniad o haint cytras I o'r feirws brech M i sicrhau y gellir adnabod a thrin achosion posibl yn brydlon. Mae manylion proses brofi gyflym, canllawiau ynysu a chyfarpar diogelu personol wedi'u darparu, yn ogystal â dolenni cyswllt i gyngor a chymorth pellach.
* Mae Prif Swyddog Meddygol Cymru wedi cyhoeddi rhybudd ledled y GIG i godi ymwybyddiaeth yn gyffredinol ymhlith clinigwyr ac i dynnu sylw at arweiniad a chymorth allweddol.
* Cynhaliwyd ymarfer bwrdd gwaith ar 5 Medi, dan arweiniad Iechyd Cyhoeddus Cymru, i brofi trefniadau parodrwydd.
* Datblygu'r gallu i brofi er mwyn adnabod y gwahanol straeniau o frech M yn gyflym.
* Parodrwydd system y GIG i roi gofal clinigol diogel.
* Mae negeseuon iechyd y cyhoedd yn cael eu hystyried ar lefel y DU, er mwyn sicrhau cyfathrebu clir â'r cyhoedd, a byddant yn cael eu diweddaru mewn ymateb i ddatblygiadau.

Mae brechlynnau a ddatblygwyd ar gyfer y frech wen wedi'u trwyddedu ar gyfer brech M, ac rydym yn datblygu ymateb brechu cydlynol a chymesur ochr yn ochr â gwledydd eraill y DU.

Mae Llywodraeth y DU wedi prynu mwy na 150,000 dos o'r brechlyn ar gyfer brech M gan Bafaria Nordic i sicrhau bod y DU yn barod ar gyfer unrhyw achosion o haint cytras I o frech M a all gyrraedd y wlad. Bydd hyn yn galluogi'r GIG i frechu'r rhai a allai wynebu risg uchel yn sgil brech M. Bydd Llywodraeth y DU yn gwneud penderfyniadau pellach ar gaffael brechlynnau yn ystod yr wythnosau nesaf wrth i'r sefyllfa ddatblygu.

Gwnaethom sefydlu rhaglen frechu lwyddiannus yng Nghymru yn gyflym i sicrhau y gellir diogelu’r rhai a oedd yn wynebu'r mwyaf o risg yn ystod yr achosion o gytras II o frech M yn y DU yn 2022. Mae'r rhaglen hon yn dal i fod ar waith yng Nghymru ac mae gwaith wedi bod yn mynd rhagddo i ystyried rhoi cyngor y Cyd-bwyllgor ar Imiwneiddio a Brechu ar waith i sicrhau ei bod yn rhan reolaidd o'n rhaglen frechu.

Mae ein gwaith yn 2022 yn rhoi sylfaen i ni gymryd camau pellach, pe bai'r cyngor clinigol a gwyddonol yn awgrymu bod hyn yn angenrheidiol.

Bydd yn hanfodol inni gydweithio rhwng llywodraethau ac awdurdodau iechyd cyhoeddus ar draws y DU i sicrhau bod unrhyw achosion posibl o haint cytras I o frech M yn cael eu hadnabod a'u trin yn gyflym, a bod unrhyw gysylltiadau yn cael eu hadnabod a'u cefnogi. Bydd hyn yn diogelu pobl, ac yn lleihau'r risg y bydd yn lledaenu.

Byddaf yn parhau i roi'r wybodaeth ddiweddaraf i'r Aelodau.